**PRINTRE GÂNDURI CELESTE**

*Alexandru Ciocioi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRINTRE GÂNDURI CELESTE

În odaia poemului

ploaia se rotunjeşte

până la frig,

cerul adus lângă silabă

din ore apoase s-adapă,

fructul zilei stă să cadă

peste nopţi tăiate-n sare

mireasa de insomnie

legănând iluzii coapte.

Peste tot şi peste toate

într-un jilţ de întrebare

stă poetul

boltit de singurătate

cu tâmpla tăindu-şi zare

în memoria cuvântului,

ca un astru de răcoare

pentru pământul încins

de păsări.

În odaia poemului

printre ganduri celeste

veşnicia se numeşte

Eminescu !